ГъащIэр зыгъэдахэхэр, лъэпкъыр зыгъэлъапIэхэр
Гъатхэпэм и 22-м Къэрал киноконцерт гъэлъэгъуапIэм и пэIущIэ пэшыр щIэращIэт, щэнхабзэм и лэжьакIуэхэр щагъэлъапIэ пшыхь щекIуэкIырти. АдэкIэ-мыдэкIэ щыгъэува стIолхэм хьэщIэхэр пэрыст, зытепсэлъыхьыни, я гукъыдэжыр къэзыIэти зэрагъунэжыр ядэплъагъурт.
Абэнокъуэ Рустамрэ Мэкъуауэ Эльмирэрэ уэрэд зэдыжаIэ.
Башиев Магомеди ящыщщ пшыхьыр зыгъэдэхахэм.
Къумахуэ Мухьэдин ЩIыхь тхылъыр Къуэдзокъуэ Марьянэ ирет.
ИхъуреягъкIэ къегъэувэкIат библиотекэхэм, музейхэм, щэнхабзэ, гъуазджэ IуэхущIапIэхэм я гуащIэр къызытещ дапхъэхэр, ди щIыналъэм и дахагъэмрэ и къулеигъэмрэ къызэрыщ сурэтхэр гъунэжу абыхэм хэтт. ЖыпIэнуракъэ, щIыуэпс къулейрэ цIыху зэчиифIэкIэ бей хэгъуэгум плъэмыкIыу уригушхуэрт…
Щэнхабзэм и лэжьакIуэм и махуэр щагъэлъапIэ гъатхэпэм и 25-м теухуауэ къызэрагъэпэща зэIущIэр езыгъэкIуэкIа, ЩоджэнцIыкIу Алий и цIэр зезыхьэ Къэбэрдей къэрал драмэ театрым и актрисэ КIэхумахуэ ФатIимэ пшыхьыр къызэIуихри, япэу псалъэ иритащ КъБР-м щэнхабзэмкIэ и министр Къумахуэ Мухьэдин. Ар гуапэу ехъуэхъуащ зи IэщIагъэмкIэ цIыхухэм дэрэжэгъуэ къахуэзыхь лэжьакIуэ емызэшыжхэм икIи щIыхь тхылъхэмрэ саугъэтхэмрэ яритащ.
КъБР-м ЩэнхабзэмкIэ и министерствэм и ЩIыхь тхылъхэр зратахэм ящыщщ зи зэфIэкIыр щапхъэу къалъытахэу Тэрч район администрацэм и Iэтащхьэ Пэнагуэ Максим, КъБР-м и Лъэпкъ музейм гъэлъэгъуэныгъэхэр къызэгъэпэщынымкIэ и къудамэм и унафэщI Къуэдзокъуэ Марьянэ, Кулиев Къайсын и цIэр зезыхьэ Балъкъэр драмэ театрым и актрисэ Жангуразовэ ФатIимэт, ПащIэ Бэчмырзэ и цIэр зезыхьэ сабий библиотекэм и лэжьакIуэ нэхъыжь Ехъутэныдж Ларисэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым, КъБР-м и Гуащэ театрым я бухгалтер нэхъыщхьэхэу Истэпан Светланэрэ Едгъул Иринэрэ, Музыкэ театрым и режиссер-постановщик Сафаровэ Тамарэ, «Кабардинка» къэрал академическэ ансамблым и артисткэ Къумыкъу Марианнэ, нэгъуэщI къэрал IуэхущIапIэ куэдым я лэжьакIуэхэр.
ФIыщIэ тхылъкIэ я IуэхущIафэр къалъытащ Бабугент къуажэ школым и унафэщI Мусуковэ ФатIимэ, Налшык и Сабий макъамэ еджапIэ №1-м и концертмейстер Булатниковэ Иринэ, а школым уэрэд жыIэнымкIэ и гъэсакIуэ Хейфиц Еленэ, ГъуазджэхэмкIэ сабий еджапIэу Тэрч къалэм дэтым цIыхубэ макъамэ IэмэпсымэхэмкIэ и егъэджакIуэ Ирыгу ФатIимэ, Пролетарскэ жылэм дэт «Русь» щэнхабзэ центрым и унафэщI Овчинников Валерий, къэрэшей-балъкъэр щIалэгъуалэм я зыужьыныгъэм хухэхауэ Налшык дэт «Эльбрусоид» фондым и унафэщI Анаев Марат.
Зи махуэр зыгъэлъапIэхэм ехъуэхъуащ Кулиев Къайсын и цIэр зезыхьэ Балъкъэр драмэ театрым и режиссер нэхъыщхьэ Атмурзаев Магомед, Мэлбахъуэ Тимборэ и цIэр зезыхьэ Лъэпкъ къэрал библиотекэм и унафэщI Емуз Анатолэ, УФ-м щIыхь зиIэ и артисткэхэу ЖьакIэмыхъу КIунэрэ (Къэбэрдей театрым къыбгъэдэкIыу) Бурмако Маринэрэ (Горький Максим и цIэр зезыхьэ Урыс драмэ театр).
ЗэIущIэм кърихьэлIахэм я нэгу зрагъэужьащ Музыкэ театрым и уэрэджыIакIуэхэу Абэнокъуэ Рустам, Жабоевэ Замирэт, Мэкъуауэ Эльмирэ, шыкIэпшынауэ Башиев Магомед сымэ.
ИСТЭПАН Залинэ.
Сурэтхэр Елъкъан Артур трихащ.
